En istas primeras anyadas a CNT arreplegó a la mayor parte d'o anarquismo espanyol, destacando por a suya presencia en quantas zonas territorials d'o país (incluindo-ie un important presencia en Zaragoza y atros puestos d'Aragón. Encara que a vegatas fació alcuerdos con o sendicalismo socialista, en os grans momentos de luita sendical (como en 1917), a sobén no treballaba coordinadament con iste. En rematar a Primera Guerra Mundial, en a quala Espanya estió un país neutral, a situación social espanyola se complicó, rematando por establir-se una ditadura melitar, dirichita por Miguel Primo de Rivera, a dita Dictadura de Primo de Rivera, con una guerra ubierta en as carreras de Barcelona dirichita por o Gubernador Civil de Barcelona, Severiano Martínez Anido, contra o sendicalismo anarquista, con asesinatos de dirichents destacatos u mesmo de simples melitants d'o sendicato, aplicando a dita Lei de fugas. En ixe inte, bells grupos cenetistas u anarquistas esdevenioron partidarios d'a dita acción directa contra a patronal y contra o pistolerismo d'os sendicatos libres establius por a patronal.